Deuteronomium 8:1-20. Vooraf - PDF
Download "Deuteronomium 8:1-20. Vooraf"
1 Deuteronomium 8:1-20 Vooraf Twee fokuspunte is belangrik vir vanoggend se erediens: Dit is die dertiende Sondag van Koninkrykstyd. Ons gee steeds aandag oor hoe ons as kinders in God se koninkryk moet leef. Ons vier die Nagmaal. Die Nagmaal word onder andere beskryf as n dankfees. Ons gaan vanoggend daaroor nadink. Agtergrond Die naam Deuteromomium beteken tweede wet. Dit is as gevolg van n verkeerde afleiding van Deuteronomium 17:18: Wanneer hy as koning oor sy ryk regeer, moet hy vir hom n afskrif van hierdie wet maak. Hulle het verkeerdelik die afskrif van die wet as tweede wet beskou. Die boek is nie n tweede wet nie, maar eerder n aanvulling van die wet van Eksodus. Inleiding In sommige dele van die Meksiko-spruit is daar warm en koue fonteine wat langs mekaar uit die grond kom. Weens die gerief van hierdie natuurverskynsel is die plekke gewild by baie armer vroue wat nie oor wasmasjiene beskik nie om hulle wasgoed daar te was. Hulle laat eers die klere in die warm water lê en spoel dit dan met die koue water uit. Op n dag het n toeris wat die proses staan en dophou het, teenoor die Meksikaanse gids opgemerk: Ek kan my voorstel dat hierdie vroue darem baie dankbaar is teenoor God wat so goedhartig is om vir hulle n onophoudelike bron van koue en warm water te voorsien; reg langs mekaar te voorsien? Moenie glo nie, senor! het die gids kopskuddend geantwoord. Mense bly maar mense. Hierdie vroue kla vreeslik omdat hulle self die seep moet saam piekel. (Uit: Die Groot Storiesboek, bl. 74) Mense bly maar mense. Die Israeliete was maar mense en ons is ook maar mense. Mense is so maklik ondankbaar. Mense vergeet so maklik. Ons vergeet so maklik. Ons tema vanoggend: Wees dankbaar! Leef dankbaar! 1. God se sorg Israel was slawe in Egipte. God het hulle uitgelei uit Egipte met die belofte van die beloofde land n land wat sou oorloop van melk en heuning. Daarna as gevolg van die volk Israel se ongehoorsaamheid - het hulle vir veertig jaar in die woestyn rondgeswerf. Nou staan hulle aan die
2 vooraand van die intog in die nuwe land. Moses, hulle leier vir die veertig jaar neem afskeid. Hy sal sterf voor die intog. Die boek Deuteronomium is opgestel as n lang toespraak van Moses by die Jordaanrivier. Daarom word Deuteronomium beskryf as Moses se afskeidspreek aan die volk Israel. Sy hele afskeidsboodskap draai rondom die wet. Moses is eintlik maar weer besig om die wet aan Israel te verduidelik; uit te lê. Dit is vir hom belangrik dat hulle die wet van God moet gehoorsaam. In die nuwe land moet hulle leef soos wat God van hulle vra. Dit is juis die woorde waarmee Deuteronomium 8 begin: Julle moet die gebod wat ek jou vandag gee, gehoorsaam en daarvolgens lewe. En tog, word die wet dan nie dadelik gegee nie. Voordat die wet aan die orde kom, gee die skrywer eers n uiteensetting van wat God vir die volk gedoen het. Hy is met ander woorde eers besig om die rede, die motivering te gee vir sy eis waarom die volk Israel gehoorsaam moet wees. Hierdie wet is nie maar net n wet wt ter wille van die wet self gehoorsaam moet word nie. Nee, agter hierdie wet en die eis vir gehoorsaamheid staan God en wat God vir Israel gedoen het. God se sorg aan Israel word beskryf en dit moet dien as rede en motivering vir gehoorsaamheid aan die wet. Kom ons kyk na hoe God se sorg aan Israel beskryf word: God het Israel veertig jaar lank in die woestyn versorg. En hierdie versorging word baie prakties uiteengesit. Dit het gegaan oor n daaglikse versorging. Brood-en-bottersake. Hulle klere het nie verslyt nie. Hulle voete het nie geswel nie. Hulle het nie honger gelei nie. Hulle is nie bedreig deur giftige slange en skerpioene nie. Hierdie versorging het gebeur deur wonderdade. Hy het selfs vir hulle water uit n rots laat loop. God was die Èen wat vir hulle gesorg het. Hy het hulle nie vir n oomblik alleen gelaat nie. Sy almag was altyd daar om vir Israel te sorg. Dit wat hulle elke dag nodig gehad het kos, klere, gesondheid het Hy voorsien. Tog lees ons dat dit nie altyd goed gegaan het nie. Al het God gesorg, was daar moeilike dae. Hulle het soms swaargekry, selfs honger gely. Maar selfs die swaarkry dui nie daarop dat God afwesig was nie. Nee, dit was juis deel van die pad wat God met hulle gestap het. Sy doel was om hulle nederig te maak. In vers 5 lees ons dit duidelik: Soos n man dissipline by sy seun kweek, so het die Here jou God vir jou dissipline geleer. Met ander woorde: Selfs in die swaarkry tye het God gesorg. As gelowiges kan ons onsself assosieer met God se sorg. God sorg ook steeds vir ons. Dink maar aan ons daaglikse lewe. Ook ons brood-en-botter sake. Ons is versorg op alle terreine van die lewe: Ons het werk en n inkomste; ons het goeie huisvesting; ons het motors; ons het kos en klere; ons is gesond; ons het n huisgesin, familie en vriende; ons het baie geriewe tot ons beskikking; ons beskik oor vaardighede, gawes en talente. In kort: ons is ongelooflik bevoorreg. En dit is alles God se sorg.
3 En selfs as ons sou nou en dan krisisse beleef en dit gebeur is ons nog steeds bevoorreg. As ons siek word, is daar dokters en hospitale; as ons werk of finansiële druk ervaar, het ons reserwes om op terug te val. Ons het almal ondersteuningsnetwerke om ons te dra deur krisisse. As ons oor God se sorg vir ons praat, dan gaan dit nie net oor ons daaglikse brood-en-botter sake nie. Dit gaan ook oor ons verhouding met God. Ons ken God. Ons is kinders van God. Nie omdat ons so oulik is nie maar omdat God ons gekies het en vir ons deur Christus sy kinders gemaak het. Ons behoort aan God. Ons behoort aan sy kerk en leef in sy koninkryk. Ons het sy gees in ons. Ons het nou al deel aan die ewige vrede en lewe wat God bied. Ek dink nog iets wat ons moet raaksien as ons oor God se sorg op alle terreine van ons lewe praat, is dat God juis sin aan ons lewe gee. In kort: God sorg vir ons. 2. Ons mag nie God se sorg vergeet nie Nadat Israel gewys is op God se sorg in hulle lewe, word hulle herinner aan God se wet. Aangesien God vir hulle sorg, moet hulle gehoorsaam leef aan die wet. Hulle reaksie op God se sorg moet n lewe van gehoorsaamheid wees. Hierdie lewe van gehoorsaamheid het oor twee dinge gegaan: Hulle moes God se gebod gehoorsaam en daarvolgens leef. Hulle moes God dien. Hulle lewe moes hulle dankbaarheid vir God se sorg wys. Hulle moes die dank en eer aan God bring. Gehoorsaamheid en dankbetuiging loop hand aan hand. Gehoorsaamheid is dankie-sê en dankie-sê is gehoorsaamheid. Die alternatief sou wees om God se sorg te vergeet. Om ongehoorsaam aan God te leef en om voor te gee dat dit wat hulle is, wat hulle het en geniet aan hulle eie verdienstes toe te skryf. Volgens die skrywer sou die gevaar altyd bestaan. In die beloofde land met sy melk en heuning kon hulle dalk vergeet van God se sorg. Hulle kon vergeet dat God vir hulle die land gegee het. Ons wat die geskiedenis van Israel ken, weet dat dit presies is wat gebeur het. Hulle het keer op keer die rug op God gekeer. Hulle het agter ander volke en hulle gode aangeloop. Hulle het ongehoorsaam aan God geraak en nie die wet gehoorsaam nie. Sommer al vroeg na Moses se toespraak, met die inname van die land het hulle al die dinge gedoen. n Mens sou verwag dat hulle darem Moses se afskeidspreek onthou ten minste hulle wat dit gehoor het. Maar dit help ook nou nie veel om Israel in die beskuldigde bank te plaas nie. Ons sit ook maar lekker gerieflik in daardie bank. Ook ons is baie skuldig. Ons is ook maar mens.
4 God sorg net so goed vir ons. Ons reaksie moet ook gehoorsaamheid en dankbetuiging wees. Kom ons praat eers oor gehoorsaamheid: Ons moet uit dankbaarheid God se wet gehoorsaam. Ons reaksie in die alledaagse lewe op God se daaglikse sorg, moet liefde wees. Liefde vir God en liefde vir ander. Ons liefde vir God moet ons hele lewe omsluit en insluit: Het Christus nie gesê dat ons met ons hele hart, siel en verstand God moet lief hê nie? Alles wat ons is en het moet aan God gewy en gerig wees. Ons moet ander lief hê soos wat ons onsself lief het. Of net so prakties gesê: Doen aan ander wat jy wil hê hulle moet aan jou doen. Ons kan dit sekerlik nie meer prakties as dit kry nie. En onthou die beginsel: ons optrede is maar net die reaksie vir alles wat God vir ons gedoen het en doen. Kom ons praat oor dankbetuiging: Ook hier word dit baie prakties gestel: Elke keer wanneer julle genoeg geëet het, moet jy die Here jou God dank... Ons woorde en gebede moet ons dank aan God oordra. Ons getuienis aan ander moet ons dank aan God oordra. Ons lewe moet ons dank oordra. Dit gaan hier oor meer as net dankie-sê en leef. Dit gaan oor n gesindheid; n ingesteldheid. In Deuteronomium word dit weergegee met nederigheid teenoor hoogmoedigheid. In nederigheid moet ons afhanklik bly teenoor God. Omdat God sorg, is ons vir alles afhanklik van Hom. Hoogmoedigheid sou beteken dat ons onsself verhef en op onsself begin vertrou. So asof onsself aan ons behoeftes kan voorsien. Dit sou neerkom op n totale oorskatting van ons eie vermoëns en gawes. 3. As ons God se sorg so vergeet... Israel word gewaarsku dat indien hulle God se sorg sou vergeet, daar gevolge sou wees. As hulle nie met gehoorsaamheid en dankbetuiging sou reageer op God se sorg nie, sou God sy sorg kon wegneem. As hulle ongehoorsaam sou word, as hulle ander gode sou aanbid, as hulle ondankbaar sou word, as hulle hoogmoedig sou word, sal God hulle straf. En dit het ongelukkig later gebeur. God het hulle laat wegvoer uit die beloofde land. Ons moet ook hierdie waarskuwing hoor vandag... God kan sy sorg wegneem... Slot Warm en koue water fonteine... maar ongelukkig sonder seep. Tipies mens. Tipies ons; ek en jy. Vanoggend word ons weer herinner aan God se ongelooflike sorg vir ons. Kom ons reageer. Kom ons leef gehoorsaam. Kom ons leef dankbaar. Ons het n oorvloed warm en koue water en seep. Ons het God.
5 Ek sluit af met n opmerking van Nataniël wat op die internet die rondte doen: Kry elke dag iets om voor dankie te sê. Al is dit vir die gang... wat jou yskas toe neem. Of jou nek sodat jou kop nie op jou bors hang nie. En as jy wraggies niks het om voor dankie te sê nie, koop vir jou n hond en doop hom Dankie sodat jy n paar keer per dag dankie sê.